Krajčí, Marek, poslanec NR SR (2023-06-20):
Ďakujem veľmi pekne za slovo. Mám ešte teda jeden pozmeňujúci návrh, ktorý predkladám po súhlase predkladateľa teda vládneho návrhu zákona, teda ministra zdravotníctva. Predkladaný návrh zavádza povinnosť obce s počtom obyvateľov vyšším ako 500 umiestniť a zabezpečiť funkčnosť verejne prístupného automatického externého defibrilátora. Mimonemocničné náhle zastavenie krvného obehu sa v Európe vyskytuje každé dve minúty; približne 23 % náhlych zastavení obehu má defibrilovateľný rytmus. Fibrilácia srdca je stav, kedy sa srdcový sval nekontrolovateľne chveje a nedokáže pumpovať krv do životne dôležitých orgánov. Odstrániť tento stav, fibriláciu, dokáže len elektrický výboj, defibrilácia. Defibrilácia do troch až piatich minút od kolapsu môže zvýšiť prežívanie na 50 až 70 %. Včasnú defibriláciu však nie je možné zabezpečiť posádkami záchrannej zdravotnej služby. Zabezpečenie včasnej defibrilácie patologického rytmu by bolo ich silami nerealizovateľné, prípadne by si vyžiadalo značné navýšenie počtu posádok záchrannej zdravotnej služby. Prostredníctvom automatického externého defibrilátora, alebo AED, dokáže tento život zachraňujúci úkon vykonať aj laický záchranca. Európske svetové krajiny preto zavádzajú programy verejne prístupnej defibrilácie a po krajinách sa rozmiestňujú prístroje tak, aby boli dostupné širokej verejnosti, ktorá dokáže prístroj zobrať a použiť do piatich minút kolapsu osoby. Spolu s oživovaním, resuscitáciou dokáže laik obnoviť krvný obeh ešte pred príchodom záchrannej služby a zachrániť väčšinou dotyčnému život. Na Slovensku sú choroby obehovej sústavy, srdcovo-cievne ochorenia hlavnou príčinou všetkých úmrtí, ročne takto na Slovensku zomrie viac ako 25-tisíc ľudí. Ku viac ako 8-tisíc zastavení krvného obehu za rok je na Slovensku vysielaná záchranná zdravotná služba. Ochorenie srdca spôsobuje zastavenie obehu až do 83 % prípadov. Defibrilovateľný rytmus má najmenej 23 % postihnutých osôb, teda najmenej ku dvetisíc osobám za rok by bolo potrebné na Slovensku vyslať a použiť AED a vyškoleného laického záchrancu. Verejných defibrilátorov je na Slovensku málo, spolu je evidovaných 2 574 vrátane tých vo firmách, zdravotníckych zariadeniach. Verejne prístupných je len 385. Verejne prístupný defibrilátor je taký, ktorý dokáže použiť ktokoľvek kedykoľvek, 24 hodín denne bez odomykania, hlásenia či iných procedúr. Defibrilátory AED eviduje vo verejnej databáze operačné stredisko záchrannej zdravotnej služby Slovenskej republiky a je to, je toto, povinnosť je zakotvená aj teraz v tomto zákone. Evidencia je dôležitá, pretože v prípade volania na tiesňovú linku 155 alebo 112 dokáže operátor laikovi nielen dávať inštrukcie k prvej pomoci a resuscitácii, ale aj vyslať volajúceho po najbližší dostupný defibrilátor. Takto sa zlepšuje reťaz prežitia; šanca na prežitie stúpa ešte pred príchodom záchrannej služby. Predkladaným návrhom tohto pozmeňujúceho návrhu bude rozmiestnených približne 2 088 defibrilátorov do konca roku 2024. Takže dovoľte, aby som prečítal tento pozmeňujúci návrh poslancov Národnej rady Slovenskej republiky Mareka Krajčího a Márie Šofranko k vládnemu návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, číslo parlamentnej tlače 1580. Za čl. I sa vkladá nový čl. II, ktorý znie: „Čl. II Zákon Slovenskej národnej rady č. 369/1990 Zb. o obecnom zriadení v znení zákona Slovenskej národnej rady č. 96/1991 Zb., zákona Slovenskej národnej rady č. 130/1991 Zb., zákona Slovenskej národnej rady č. 421/1991 Zb., zákona Slovenskej národnej rady č. 500/1991 Zb., zákona Slovenskej národnej rady č. 564/1991 Zb., zákona Slovenskej národnej rady č. 11/1992 Zb., zákona Slovenskej národnej rady č. 295/1992 Zb., zákona Národnej rady Slovenskej republiky č. 43/1993 Z. z., zákona Národnej rady Slovenskej republiky č. 252/1994 Z. z., zákona Národnej rady Slovenskej republiky č. 287/1994 Z. z., zákona č. 229/1997 Z. z., zákona č. 225/1998 Z. z., zákona č. 233/1998 Z. z., nálezu Ústavného súdu Slovenskej republiky č. 185/1999 Z. z., zákona č. 389/1999 Z. z., zákona č. 6/2001 Z. z., zákona č. 453/2001 Z. z., zákona č. 205/2002 Z. z., zákona č. 515/2003 Z. z., zákona č. 369/2004 Z. z., zákona č. 535/2004 Z. z., zákona č. 583/2004 Z. z., zákona č. 615/2004 Z. z., zákona č. 757/2004 Z. z., zákona č. 171/2005 Z. z., zákona č. 628/2005 Z. z., zákona č. 267/2006 Z. z., uznesenia Ústavného súdu Slovenskej republiky č. 616/2006 Z. z., zákona č. 330/2007 Z. z., zákona č. 334/2007 Z. z., zákona č. 335/2007 Z. z., nálezu Ústavného súdu Slovenskej republiky č. 205/2008 Z. z., zákona č. 384/2008 Z. z., zákona č. 445/2008 Z. z., nálezu Ústavného súdu Slovenskej republiky č. 511/2009 Z. z., zákona č. 102/2010 Z. z., zákona č. 204/2011 Z. z., zákona č. 361/2012 Z. z., zákona č. 160/2014 Z. z., zákona č. 180/2014 Z. z., uznesenia Ústavného súdu Slovenskej republiky č. 239/2014 Z. z., zákona č. 125/2015 Z. z., zákona č. 447/2015 Z. z., zákona č. 125/2016 Z. z., nálezu Ústavného súdu Slovenskej republiky č. 131/2017 Z. z., zákona č. 70/2018 Z. z., zákona č. 177/2018 Z. z., zákona č. 5/2019 Z. z., zákona č. 413/2019 Z. z., zákona č. 73/2020 Z. z., zákona č. 338/2020 Z. z., zákona č. 345/2020 Z. z., zákona č. 488/2021 Z. z., zákona č. 512/2021 Z. z., zákona č. 42/2022 Z. z., zákona č. 137/2023 Z. z. a zákona č. 195/2023 Z. z. sa mení a dopĺňa takto: 1. V § 3 sa za odsek 4 vkladá nový odsek 5, ktorý znie: „(5) Obec, ktorá má viac ako 500 obyvateľov, je povinná zabezpečiť, aby bol na verejne prístupnom mieste v obci dostupný aspoň jeden funkčný automatický externý defibrilátor; na každých ďalších 5 000 obyvateľov obce zabezpečí, aby bol dostupný ďalší funkčný automatický externý defibrilátor. Obec zabezpečí, aby každý automatický externý defibrilátor podľa prvej vety bol zaregistrovaný v centrálnom registri automatických externých defibrilátorov.“ Poznámka pod čiarou k odkazu 4aa znie: „4aa) § 3 ods. 3 písm. k) zákona č. 579/2004 Z. z. o záchrannej zdravotnej službe a o zmene a doplnení niektorých zákonov v znení zákona č. .../2023 Z. z.“ Doterajšie odseky 5 až 7 sa označujú ako odseky 6 až 8. 2. V § 3 ods. 7 sa slová „v odseku 5“ nahrádzajú slovami „v odseku 6“. 3. Za § 30g sa vkladá § 30h, ktorý vrátane nadpisu znie: „§ 30h Prechodné ustanovenie k úpravám účinným od 1. septembra 2023 Obec splní povinnosť podľa § 3 ods. 5 tohto zákona v znení účinnom od 1. septembra 2023 najneskôr do 31. decembra 2024.“.“ Nasledujúce články sa primerane prečíslujú, čo sa premietne aj do ustanovenia o účinnosti zákona. Tento bod nadobúda účinnosť 1. septembra 2023, čo sa premietne aj do ustanovenia o účinnosti zákona. Ďakujem, skončil som.